KIRJALLINEN KYSYMYS E-0661/01

esittäjä(t): Philip Bushill-Matthews (PPE-DE) komissiolle

(6. maaliskuuta 2001)

Aihe: Lissabonin Eurooppa-neuvosto ja investoinnit

Vuonna 2000 Lissabonissa pidetyssä Eurooppa-neuvoston kokouksessa kehotettiin neuvostoa ja komissiota tarvittaessa yhteistyössä jäsenvaltioiden kanssa edistämään yksityisille tutkimusinvestoinneille, T&K-kumppanuuksille ja korkean teknologian yritysten perustamiselle suotuisaa ympäristöä veropolitiikan, riskipääoman ja Euroopan investointipankin tuen avulla. Millaista kehitystä asiassa on saavutettu Lissabonin huippukokouksen jälkeen ja millaisia konkreettisia esimerkkejä kehityksestä on?

Philippe Busquinin komission puolesta antama vastaus

(4. toukokuuta 2001)

Lissabonin Eurooppa-neuvoston kokouksen jälkeen yhteisössä on toteutettu lukuisia toimia, joilla pyritään lisäämään tutkimuksen ja teknologisen innovaation alaan kohdistuvia yksityisen sektorin investointeja.

Yhteisön aloitteiden yhteydessä tutkimusalan toimijoiden verkostoitumisen ja riskipääomalla rahoitettavien innovaatioiden kannustamiseksi toteutettavia toimia on lujitettu tukemalla teknologia-alan yritysten perustamista ja kasvua. Komissio antoi 21. helmikuuta 2001 tutkimuksen puiteohjelmaa 2002-2006 koskevan ehdotuksen(1), jonka mukaan tietämyksen hallinnointi-, siirto- ja hyödyntämistoimet ovat olennainen osa huippuosaamisen verkostoja ja integroituja hankkeita. Integroidut hankkeet suunnitellaan laajoiksi ja toteutetaan mieluiten julkisen ja yksityisen sektorin yhteistyökumppanuutena. Niihin käytetään laajalti rahoitusta, ja niiden tavoitteet määritetään tarkkaan.

Jotta tutkimuksen ja innovaation alaa koskevia verotustoimenpiteitä voitaisiin hyödyntää entistä paremmin, komissio ryhtyy lähiaikoina määrittelemään niihin liittyviä parhaita toimintatapoja.

Komissio antoi Tukholmassa 23.-24. huhtikuuta 2001 kokoontuneelle Eurooppa-neuvostolle tiedonannon nimeltä Euroopan unionin mahdollisuuksien hyödyntäminen: Lissabonin strategian lujittaminen ja laajentaminen. Tässä asiakirjassa komissio ilmoitti aikovansa tarkistaa tutkimuksen ja kehittämisen alan valtiontukia koskevia sääntöjä vuoden 2001 loppuun mennessä.

Neuvosto hyväksyi komission ehdotuksesta monivuotisen ohjelman (2000-2005) yritysten ja yrittäjyyden, erityisesti pienten ja keskisuurten yritysten (pk-yritysten) hyväksi 20. joulukuuta 2000. Ohjelman painopistealueita ovat rahoitusvälineet ja etenkin riskipääoman avulla perustettavat innovatiiviset yritykset.

Euroopan investointipankin (EIP) käynnistämän Innovaatio 2000 -hankkeen avulla pyritään lisäämään tutkimusrahoitusta ja riskipääomarahoitusta. EIP kaksinkertaisti investointipääomamäärärahansa 2 miljardiin euroon vuoteen 2003 asti.

Lisäksi tutkimuksen ja innovaation osalta määriteltiin seuraavat kolme alaa, joilla komissio ja EIP voivat mahdollisesti tehdä yhteistyötä ja toteuttaa yhteisiä toimia: tutkimusinfrastruktuurit, markkinalähtöinen teollinen tutkimus- ja kehitystyö sekä aloitteleville yrityksille ja yrityshautomoille suunnattu riskipääomarahoitus. Tavoitteena on luoda yhteistyörakenne, joka lisää komission ja EIP:n toimien keskinäistä täydentävyyttä ja yhteisvaikutusta.

(1) KOM(2001) 94 lopullinen.